ЗАКОН
ЗА ВРШЕЊЕ НА СМЕТКОВОДСТВЕНИ РАБОТИ

I. ОПШТИ ОДРЕДБИ

Член 1

Со овој закон се уредуваат условите на вршење на сметководствени работи, субјектите кои вршат сметководствени работи, условите за стекнување со статус на сметководител и овластен сметководител, организацијата и работењето на Институтот на сметководители и овластени сметководители на Република Северна Македонија, делокрутот и овластувањата на Советот за унапредување и надзор на сметководствената професија на Република Северна Македонија, како и други прашања кои се однесуваат на вршењето на сметководствени работи.

Дефиниции

Член 2

Одделни поими употребени во овој закон го имаат следново значење:

1. "Сметководствени работи" се активности на идентификување, прибирање, сортирање и обработка на сметководствени документи и трговски/деловни книги од финансиски трансакции на обврзник за водење на сметководство, нивно анализирање, евидентирање и составување на годишна сметка и/или финансиски извештаи во согласност со закон;
2. „Совет за унапредување и надзор над сметководствената професија на Република Северна Македонија“, со скратен назив СУНСП е самостојно и независно регулаторно тело за унапредување на сметководствената професија и надзор над Институтот на сметководители и овластени сметководители на Република Северна Македонија;
3. Институт на сметководители и овластени сметководители на Република Северна Македонија" е професионално здружение на сметководители и овластени сметководители основано согласно со овој закон, со скратен назив „ИСОС“;
4. "Обврзник за водење сметководство" е физичко или правно лице кое има обврска да води трговски/деловни книги и да составува годишна сметка и/или финансиски извештаи во согласност со закон;
5. "Вршител на сметководствени работи", е вработено лице кое може да биде со статус на сметководствен приправник, сметководител или овластен сметководител;
6. „Сметководствен приправник“, е лице кое положило испит за стекнување статус на сметководител или овластен сметководител, без право за потпишување на годишни сметки и/или финансиски извештаи, кое е вработено или има статус на практикант согласно закон, без работно искуство од две години во вршење на сметководствени работи под менторство на сметководител и/или овластен сметководител;
7. "Сметководител" е лице кое има уверение за сметководител од Институтот на сметководители, и овластени сметководители на Република Северна Македонија, запишано во Регистарот на сметководители согласно со овој закон;
8. "Овластен сметководител" е лице кое има уверение за овластен сметководител од Институтот на сметководители и овластени сметководители на Република Северна Македонија, запишано во Регистарот на овластени сметководители согласно со овој закон;
9. “Испит за стекнување статус на сметководител и/или овластен сметководител” е испит што го организира и спроведува Институтот на сметководители и овластени сметководители на Република Северна Македонија согласно одредбите на овој закон.
10. "Трговец поединец - сметководител" е физичко лице регистрирано за вршење на сметководствени работи согласно со закон, со лиценца за работа издадена од Институтот на сметководители и овластени сметководители на Република Северна Македонија, регистрирано во Регистарот на трговци поединци - сметководители согласно со овој закон;
11. "Трговец поединец - овластен сметководител" е физичко лице регистрирано за вршење на сметководствени работи согласно со закон, со лиценца за работа издадена од Институтот на сметководители и овластени сметководители на Република Северна Македонија, регистрирано во Регистарот на трговци поединци - овластени сметководители согласно со овој закон;
12. "Друштво за вршење сметководствени работи" е трговско друштво за вршење на сметководствени работи регистрирано согласно со закон, со лиценца за работа издадена од Институтот на сметководители и овластени сметководителина Република Северна Македонија, регистрирано во Регистарот на друштва за вршење на сметководствени работи согласно со овој закон;
13. "Регистар на сметководствени приправници“ е книга за евиденција на податоци за лицата кои положиле испит за стекнување статус на сметководител или овластен сметководител без право за потпишување на годишни сметки и/или финансиски извештаи, кои се вработени или имаат статус на практикант согласно закон, без искуство од две фодини во вршење на сметководствени работи под менторство на сметководител и/или овластен сметководител.
14. "Регистар на сметководители" е книга за евиденција на податоци за сметководителите која се води во Институтот на сметководители и овластени сметководители на Република Северна Македонија;
15. "Регистар на овластени сметководители" е книга за евиденција на податоци за овластените сметководители која се води во Институтот на сметководители и овластени сметководители на Република Северна Македонија;
16. "Регистар на трговци поединци - сметководители" е книга за евиденција на податоци за трговците поединци - сметководители која се води во Институтот на сметководители и овластени сметководители на Република Северна Македонија;
17. "Регистар на трговци поединци - овластени сметководители" е книга за евиденција на податоци за трговците поединци - овластени сметководители која се води во Институтот на сметководители и овластени сметководители на Република Северна Македонија;
18. "Регистар на друштва за вршење на сметководствени работи" е книга за евиденција на податоци за друштва за вршење на сметководствени работи која се води во Институтот на сметководители и овластени сметководители на Република Северна Македонија;
19. "Дисциплинска повреда" е непостапување или постапување спротивно на одредбите од овој закон, законите со кои се регулира водењето на сметководството, Кодексот на етика за професионални сметководители на Меѓународната федерација на сметководители (IFAC) и актите на Институтот на сметководители и овластени сметководители на Република Северна Македонија;
20. "Континуирано професионално усовршување" е постојано стручно усовршување со цел за надградување на теоретските и практичните знаења и вештини заради професионално и ефикасно вршење на сметководствените работи.
21. „Регистар на лица кои спроведуваат обуки за континуирано професионално усовршување“ е книга за евиденција на податоци за правни лица кои спроведуваат обуки за континуирано професионално усовршување.
22. "МСФИ" се Меѓународни стандарди за финансиско известување објавени во "Службен весник на Република Северна Македонија";
23. "МСФИ за МСС" е Меѓународен стандард за финансиско известување за мали и средни субјекти објавени во "Службен весник на Република Северна Македонија";
24. "IFAC" е Меѓународна федерација на сметководители.

II. СОВЕТ ЗА УНАПРЕДУВАЊЕ И НАДЗОР НА СМЕТКОВОДСТВЕНАТА ПРОФЕСИЈА
НА РЕПУБЛИКА СЕВЕРНА МАКЕДОНИЈА

*Статус на Советот за унапредување и надзор на сметководствената професија
на Република Северна Македонија*

Член 3

Заради унапредување и надзор на сметководствената професија се формира Совет за унапредување и надзор на сметководствената професија на Република Северна Македонија како самостојно и независно регулаторно тело, со јавни овластувања утврдени со овој закон (во натамошниот текст: Советот).

Советот стекнува својство на правно лице со упис во Регистарот на други правни лица што се води во Централниот регистар на Република Северна Македонија.

Седиштето на Советот е во Скопје.

Советот за својата работа одговара пред Владата на Република Северна Македонија.

*Статут на Советот*

Член 4

Советот донесува Статут на кој согласност дава Владата на Република Северна Македонија, со кој се уредува внатрешната организација, управувањето и раководењето, постапките за донесување на акти, начинот и условите за вработување во Советот, како и други прашања од значење за работењето на Советот.

Подзаконските акти за чие донесување Советот е овластен со овој закон се објавуваат во "Службен весник на Република Северна Македонија".

*Работа на Советот*

Член 5

Советот ги врши следниве работи:

* донесува статут, деловник за работа, годишна програма, финансиски план и годишен извештај;
* иницира и учествува во контрола на трговци поединци-сметководители, трговци поединци-овластени сметководители и друштвата за вршење на сметководствени работи од страна на Институтот на сметководители и овластени сметководители на Република Северна Македонија;
* дава согласност на Статутот и другите акти на Институтот на сметководители и овластени сметководители на Република Северна Македонија, ја следи нивната примена и му предлага на Институтот на сметководители и овластени сметководители на Република Северна Македонија нивно изменување и дополнување;
* го следи спроведувањето на годишната и тригодишната програма за контрола преку извештаите и преку учество во комисијата на Институтот на сметководители и овластени сметководители на Република Северна Македонија надлежна за контрола;
* го следи спроведувањето на годишните програми за полагање испит и за континуирано професионално усовршување на Институтот на сметководители и овластени сметководители на Република Северна Македонија;
* ја следи постапката што ја спроведува Институтот на сметководители и овластени сметководители на Република Северна Македонија за признавање на квалификации стекнати во странство;
* врши надзор над Институтот на сметководители и овластени сметководители на Република Северна Македонија;
* дава насоки на Институтот на сметководители и овластени сметководители на Република Северна Македонија за прашања за кои е надлежен согласно со овој закон и изрекува мерки за непостапување, односно за поспатување спротивно на овој закон;
* ја следи примената на одредбите од овој закон и прописите донесени врз основа на него и врз таа основа му предлага на министерот за финансии изготвување на соодветни изменувања и дополнувања на истите;
* воспоставува соработка со домашни, странски и меѓународни институции;
* донесува процедури за соработка и размена на податоци со Институтот на сметководители и овластени сметководители на Република Северна Македонија;
* донесува годишен план за вработување;
* донесува годишен план на обуки на вработените;
* одлучува за други прашања за вработените и
* врши други работи утврдени со овој закон и Статутот.

По добивање на согласност од Владата на Република Северна Македонија актот од ставот (1) точка 1) на овој член се објавува на интернет страницата на Советот.

*Состав на Советот за унапредување и надзор на сметководствената професија
на Република Северна Македонија*

Член 6

Советот го сочинуваат девет члена од кои еден е претседател.

Владата на Република Северна Македонија ги именува претседателот и членовите на Советот.

Двајца членови на Советот предлага министерот за финансии, тројца предлага ИСОС, двајца членови се претставници на бизнис заедницата и двајца членови делегираат правните лица кои вршат континуирана професионална едукација

При именувањето на претседателот и членовите на Советот од ставот (2) на овој член се почитува начелото на соодветна и правична застапеност на припадниците на заедниците.

Претседателот раководи со Советот и го застапува во односите со трети лица.

Мандатот на претседателот и членовите на Советот е пет години, со можност за повторен избор.

Претседателот и членовите на Советот можат да бидат разрешени од страна на Владата на Република Северна Македонија и пред истекот на мандатот од став (5) на овој член, само во случај на исполнување на најмалку еден од условите утврдени во членот 7 од овој закон.

Во случај на престанување на должноста на претседателот и членовите на Советот согласно со овој закон, пред истекот на мандатот, на негово место се именува друго лице со мандат до истекот на мандатот на членот на кој му престанува вршењето на должноста.

*Услови за избор на членови на Советот за унапредување и надзор на сметководствената професија на Република Северна Македонија*

Член 7

За претседател и член на Советот може да се избере лице кое ги исполнува следниве услови:

* да е државјанин на Република Северна Македонија,
* да има завршено високо образование од областа на економијата или правото,
* да не е вработен во Институтот на сметководители и овластени ревизори на Република Северна Македонија и да не е член на ниедно извршно тело на истиот,
* да има најмалку пет години работно искуство во областа на сметководството или финансиите,
* да не е правосилно осудуван за кривично дело против јавните финансии, платниот промет, стопанството и службената должност и
* да не му е изречена забрана за вршење професија, дејност или должност.

За претседател и член на Советот не може да се именува лице:

* кое е функционер кој раководи со државен орган или орган на државната управа и
* кое е носител на функција во органите на политичка партија и/или член на орган на надзор, орган на управување или било кој друг орган на правен субјект од јавен сектор.

Претседателот и членовите на Советот се должни својата работа да ја вршат професионално и на начин на кој нема да ја доведат во прашање независноста и самостојноста на Советот.

Каков било облик на влијание врз работата на Советот кој би можел да влијае врз независноста и самостојноста на Советот е забранет.

*Права на претседателот, членовите на Советот за унапредување и надзор на сметководствената професија на Република Северна Македонија и на вработените*

Член 8

Претседателот на Советот е професионално ангажирано лице за што прима плата согласно со прописите за плати на именувани и избрани лица.

Членовите на Советот имаат право на месечен надоместок кој се обезбедува од средствата на Советот утврдени со годишниот финансиски план.

Административно-техничките работи поврзани со работењето на Советот ги врши стручна служба на Советот.

Средствата за плата и додатоци на плата на претседателот и вработените во стручната служба на Советот, како и средствата за месечен надоместок на членовите на Советот се обезбедуваат од средствата на Советот утврдени во годишниот финансиски план.

*Разрешување на членовите на Советот за унапредување и надзор на сметководствената професија на Република Северна Македонија*

Член 9

Владата на Република Северна Македонија на предлог на министерот за финансии може пред истекот на мандатот за кој е именуван да го разреши претседателот или член на Советот, ако:

* тоа сам го побара,
* престане да ги исполнува условите од член 7 на овој закон;
* ја загуби работната способност,
* ја прекрши обврската за заштита на личните и доверливите податоци и
* неоправдано отсуствува од три седници на Советот последователно или неоправдано отсуствувал вкупно од пет седници во текот на една година.

*Одлучување на Советот за унапредување и надзор на сметководствената професија
на Република Северна Македонија*

Член 10

Советот одлучува на седници.

Советот може да донесува одлуки од негова надлежност доколку на седницата се присутни мнозинството од вкупниот број на членови.

Одлуките на Советот се сметаат за донесени доколку за истите гласало мнозинство од присутните членови на седницата, со тоа што претседателот и членовите на Советот не можат да се воздржат од гласање.

*Средства за работа на Советот за унапредување и надзор на сметководствената професија
на Република Северна Македонија*

Член 11

Работењето на Советот се финансира од:

* Буџетот на Република Северна Македонија,
* 5% од вкупно остварените приходи на Институтот на сметководители и овластени ревизори на Република Северна Македонија во претходната година и
* други приходи остварени во текот на работењето на Советот.

*Права и обврски на вработените во Советот за унапредување и надзор на сметководствената професија на Република Северна Македонија*

Член 12

Вработените во Стручната служба на Советот кои вршат работи од административна природа, имаат статус на административни службеници.

За прашања кои се однесуваат на работниот однос на вработените од ставот (1) на овој член, кои не се уредени со овој закон и со колективен договор, се применуваат одредбите од Законот за административните службеници и општите прописи за работните односи.

Вработените во Стручната служба на Советот кои вршат помошно-технички работи, имаат статус на помошно-технички персонал.

На помошно-техничкиот персонал во Стручната служба на Советот ќе се применуваат општите прописи за работни односи.

Член 13

Начинот на утврдување на основната плата и на додатоците на плата на вработените во Стручната служба на Советот се уредува со колективен договор, а вредноста на бодот на основната плата ја утврдува Советот.

III. ИНСТИТУТ НА СМЕТКОВОДИТЕЛИ И ОВЛАСТЕНИ СМЕТКОВОДИТЕЛИ
НА РЕПУБЛИКА СЕВЕРНА МАКЕДОНИЈА

Член 14

Сметководителите и овластените сметководителите на територијата на Република Северна Македонија се организираат во Институт на сметководители и овластени сметководители на Република Северна Македонија (во натамошниот текст: Институт).

Членови на Институтот се и сметководствените приправници, од членот 2 точка 6 од овој закон.

Институтот има својство на правно лице со јавни овластувања. Статусот на правно лице го стекнува со упис во Регистарот на други правни лица кој се води кај Централниот регистар на Република Северна Македонија.

Седиштето на Институтот е во Скопје.

Институтот формира подружници на територијален принцип за една или повеќе единици на локалната самоуправа. Подружниците немаат својство на правно лице.

Тековното работење на институтот го врши стручна служба. Со стручната служба раководи секретар избран преку јавен оглас.

Институтот има Статут. Со Статутот на Институтот особено се уредува организацијата, управувањето, работењето, финансирањето и претставувањето на членовите на Институтот во сите негови органи.

Член 15

Органи на Институтот се Собрание на Институтот, Собир на претставници на подружниците, Надзорен одбор, Управен одбор и Претседател на Институтот.

Заради вршење на работите од својот делокруг Институтот формира:

1. Дисциплинска комисија;
2. Комисија за стандарди за финансиско известување;
3. Комисија за образование, обука и публикации;
4. Комисија за контрола на квалитет на работењето.

Институтот може да формира и други постојани и времени комисии утврдени со статутот на Институтот и ад-хок Комисија за интервентни потреби.

Органите и Комисиите се избираат од редот на членовите на Институтот, кои не се вработени во Институтот, со право на повторен избор, но не повеќе од два мандати последователно.

Член 16

Институтот особено ги врши следниве работи:

1. Води Регистар на сметководствени приправници, Регистар на сметководители, Регистар на овластени сметководители, Регистар на трговци поединци - сметководители. Регистар на трговци поединци - овластени сметководители, Регистар на друштва за вршење на сметководствени работи и Регистар на правни лица кои спроведуваат обуки за континуирано професионално усовршување;
2. врши контрола на работењето на вршителите на сметководствени работи, трговците поединци – сметководители,трговците поединци - овластени сметководители и друштвата за вршење на сметководствени работи;
3. организира и спроведува испит за стекнување статус на сметководител и односно овластен сметководител;
4. издава Уверение за сметководствен приправник, Уверение за сметководител и Уверение за овластен сметководител;
5. издава и одзема лиценци за работа на трговци поединци – сметководители, трговци поединци - овластени сметководители и друштва за вршење на сметководствени работи;
6. одлучува по барањата за одобрување на квалификација за сметководител и овластен сметководител стекната во странство;
7. организира и спроведува испит за одобрување на квалификација за сметководител и овластен сметководител стекната во странство;
8. избира правни лица кои ќе спроведуваат континуираното професионално усовршување под надзор на Институтот;
9. организира меѓународни и домашни симпозиуми од областа на сметководството;
10. ја следи примената на Кодексот на етика за професионални сметководители на IFAC;
11. ги преведува МСФИ и МСФИ за МСС;
12. соработува со други соодветни професионални тела во Република Северна Македонија и странство и
13. врши други работи утврдени со овој закон.

Член 17

Собранието на Институтот, го сочинуваат сите сметководители и овластени сметководители. Во Собирот на претставници на подружниците, сметководителите и овластените сметководители ги претставуваат избрани претставници од подружниците на Институтот.

Собирот на претставници на подружниците на Институтот го сочинуваат вкупно 50 претставници избрани од подружниците на Институтот.

Мандатот на секој избран претставник во Собирот на претставници на подружниците на Институтот трае четири години, со можност за повторен избор.

Претставниците во Собирот на претставници на подружниците се избираат од членовите на подружниците на Институтот.

Секоја подружница има право да делегира членови на собирот на претставници на подружниците, соодветно на бројот на регистрираните сметководители и овластени сметководители во подружницата во однос на вкупниот број на регистрираните сметководители и овластени сметководители на Институтот. Претставниците на подружниците кои се членови на Собирот на претставници на подружниците на Институтот, може да бидат отповикани со одлука која се носи со просто мнозинство од членовите на подружницата.

Прекинатиот мандат на претставник во Собирот на претставници на подружниците го продолжува наредно избраниот член на подружницата и трае до истекот на постојниот мандат.

Членовите на подружниците одлучуваат на ссостаноци кои се одржуваат најмалку два пати годишно, или со поднесување на писмена иницијатива потпишана од повеќе од половина од членовите на подружницата кои се регистрирани во регистрите на Институтот.

Бројот на претставниците во Собирот на претставници на подружници е утврден според територијален принцип по подружници утврдени согласно Статутот на Институтот и според учеството на бројот на регистрирани сметководители и овластени сметководители во секоја одделна поддружница во однос на вкупниот број на регистрирани сметководители и овластени сметководители.

Најмалиот број на претставници од подружница треба изнесува 2 (два). Доколку нема доволна бројна застапеност, бројот до најмалиот број ќе се надополни со одземање од најбројната подружница, сукцесивно.

Подружница не може да биде организирана со помалку од 250 членови.

Собирот на претставници на подружниците на Институтот:

1. го избира и отповикува претседателот и членовите на управниот одбор на Институтот, со просто мнозинство;
2. го избира и отповикува претседателот и членовите на надзорниот одбор на Институтот, со просто мнозинство;
3. го избира и отповикува претседателот и членовите на комисиите на Институтот, со просто мнозинство;
4. го донесува Статутот на Институтот;
5. ги разгледува, усвојува и донесува сите акти на предлог на комисиите на Институтот
6. ја утврдува висината на членарините;
7. ја утврдува висината на надоместоците за издавање на лиценци за работа,
8. ја донесува програмата за полагање на испит за стекнување статус на сметководител и овластен сметководител;
9. ја донесува програмата за одобрување на квалификација за сметководител и овластен сметководител стекната во странство;
10. ја утврдува висината на надоместокот за полагање на испит за стекнување статус на сметководител и овластен сметководител;
11. ја утврдува висината на надоместокот за издавање на уверение за сметководител и овластен сметководител,
12. ја утврдува висината на надоместокот за полагање испит за признавање на професионална квалификација стекната во странство;
13. ја одобрува работата на Надзорниот одбор на годишната седница
14. го утврдува начинот на спроведување и полагање на испитот за стекнување статус на сметководител и овластен сметководител,
15. ја донесува годишната програма за работа и развој и годишниот финансиски план на Институтот;
16. ги усвојува годишната сметка и годишниот извештајот за работа на Институтот;
17. одлучува за формирање и престанок на подружниците на Институтот;
18. го донесува актот кој утврдува права, обврски и висина на платите за претседателот на Институтот, секретарот и вработените во стручната служба на Институтот, како и сите надоместоци на претседателот и членовите на органите на Институтот;
19. го верификува Протоколот за соработка со Совет за унапредување и надзор над сметководствената професија на Република Северна Македонија;
20. одлучува за други прашања согласно со овој закон.

Институтот ги утврдува надоместоците од ставот (11) точки 6), 7), 10), 11) и 12) на овој член со Тарифник врз основа на реално направените трошоци.

Совет за унапредување и надзор над сметководствената професија на Република Северна Македонија дава согласност на Тарифникот од став (12) на овој член и ги верификува актите од став (11) точка 4), 8), 9), 15) и 16) на овој член.

Собирот на претставници на подружниците ги избира претседателот на ИСОС и членовите на надзорниот одбор, претседателот и членовите на управниот одбор и на комисиите по пат на јавен оглас.

Во случај на отповикување на претседателот на ИСОС и членовите на надзорниот одбор, како и во случај на неодобрување на нивната работа на годишната седница, по можност веднаш, а најдоцна во рок од 30 дена од денот на отповикувањето, односно неодобрување на работата, собирот на претставници на подружниците, избира нов претседател и нови членови на надзорниот одбор.

Актите на Собирот на претставници на подружниците се објавуваат на интернет страницата на Институтот во рок од 48 часа од денот на усвојувањето, односно донесувањето.

 Работата на Собирот на претставници на подружницитњ се уредува со Деловник за работа

Член 18

Собирот на претставници на подружниците на Институтот се состанува најмалку два пати годишно.

Редовната годишна седница на Собирот на претставници на подружниците се одржува најдоцна до 15 април. Седниците на Собирот на претставници на подружниците се одржуваат доколку присуствуваат најмалку половина од вкупниот број избрани претставници од подружниците на Институтот. Собирот на претставници на подружниците одлуките ги донесува со просто мнозинство од присутниот број членови на седницата. Доколку на седницата присуствуваат помалку од две третини од вкупниот број на Собирот на претставници на подружниците, тогаш одлуките ќе бидат полноважни доколку за нив се изјаснат позитивно најмалку две третини од присутните.

Во случај на неможност седниците на Собирот на претставници на подружниците да се одржуваат со физичко присуство, истите може да се одржат онлајн преку електронски систем на Институтот. Онлајн седниците на Собирот на претставници на подружниците се одржуваат доколку присуствуваат најмалку половина од вкупниот број избрани претставници од подружниците на Институтот.

Со седница на Собирот на претставници на подружниците претседава член на Собирот избран од присутните членови на Собирот на претставници на подружниците на седницата, со мандат до изборот на претседавачот на наредната седница на Собирот. Претседавачот со Собирот на претставници на подружниците го определува редоследот на работата и го одржува редот на седницата на Собирот, а може да утврди и правила за водење на седницата на Собирот на претставници на подружниците.

За претседавач со Собирот на претставници на подружниците не може да биде избран претседателот на Институтот, член на управниот одбор, надзорниот одбор или на комисија на Институтот.

Во случај на спреченост на Претседавачот да присуствува и раководи со седницата на Собирот на претставници на подружниците до избор на нов претседавач, претседава и раководи најстариот член присутен на седницата.

Седниците на Собирот на претставници на подружниците ги свикува Претседателот на Институтот врз основа на одлука на управниот одбор или на писмено барање доставено до претседателот на Институтот, до претседателот на надзорниот одбор на Институтот и до претседавачот на последнота одржана седница на Собирот, а потпишано од најмалку една половина од избраните претставници од подружниците во Собирот на претставници на подружниците.

Претседателот на Институтот ќе свика седница на собирот на подружници во рок од 30 дена од денот на донесувањето на одлуката на управниот одбор, односно од поднесеното писмено барање на избраните претставници од подружниците на Собирот на претставници на подружниците.

Доколку претседателот на Институтот не свика седница на Собирот на претставници на подружниците во рокот утврден во ставот (8) на овој член, седницата ќе ја свика претседателот на надзорниот одбор во рок од седум дена по истекот на рокот од ставот (8) на овој член.

Доколку претседателот на надзорниот одбор не свика седница на Собирот на претставници на подружниците во рокот од ставот (9) на овој член, седницата ќе ја свика Претседавачот од последната одржана седница на Собирот, во рок од седум дена по истекот на рокот од ставот (9) на овој член, а ќе ја води работно претседателство од три члена избрани од присутните членови на седницата на Собирот на претставници на подружниците.

Доколку претседавачот од последното одржано Собир на претставници на подружниците не ја свика седницата на Собирот во рокот од став (9) на овој член, седницата ќе ја свика Совет за унапредување и надзор на сметководствената професија на Република Северна Македонија во рок од 7 дена, а со неа ке раководи работно претседателство од три члена избрани од присутни членови на Собирот на претставници на подружниците.

Член 19

Надзорниот одбор го сочинуваат претседател и четири члена со мандат од четири години.

Членовите на надзорниот одбор не можат да бидат членови на други органи и комисии на Институтот.

Седниците на надзорниот одбор ги свикува и раководи претседателот на надзорниот одбор, на кои е потребно да присуствуваат мнозинството од вкупниот број членови на надзорниот одбор.

Доколку претседателот на надзорниот одбор од кои било причини не е во можност да ја врши функцијата или е отсутен, состаноци на надзорниот одбор свикува и раководи член на надзорниот одбор избран со мнозинство гласови од мнозинството на сите членови на надзорниот одбор.

Надзорниот одбор одлуките ги донесува со јавно гласање, со мнозинство гласови.

Надзорниот одбор на Институтот:

1. врши периодични контроли на материјалното и финансиското работење на Институтот;
2. ја разгледува годишната програма за работа и развој и годишниот финансиски план на Институтот и дава мислење по истата до Собирот на претставници на подружниците;
3. ја разгледува годишната сметка и годишниот извештај за работа на Институтот и дава мислење по истата до Собирот на претставници на подружниците;
4. навремено иницира и обезбедува дејства и постапки за изготвување на ревизорски извештај
5. предлага до Собирот на претставници на подружниците разрешување на претседателот на Институтот или членови на управниот одбор, во случај на несовесно и неправилно работење;
6. го одобрува деловникот за работа на управниот одбор;
7. ги разгледува извештаите за работењето на управниот одбор;
8. врши контрола над работењето на Институтот согласно со закон, статутот и другите акти на Институтот;
9. предлага мерки кои треба да бидат преземени за спроведување и отстранување на неправилностите и незаконитостите во работата на Институтот;
10. поднесува извештај за своето работење до Собирот на претставници на подружниците на Институтот и до Советот за унапредување и надзор на сметководствената професија и;
11. врши други работи согласно со овој закон.

Во случај на отповикување на претседателот и/или членовите на надзорниот одбор, Собирот на претставници на подружниците, по можност веднаш, а најдоцна во рок од 15 дена од денот на отповикувањето, избира нов претседател и/или нови членови на надзорниот одбор.

Член 20

Со Институтот управува управен одбор.

Управниот одбор го сочинуваат претседател и четири члена со мандат од четири години.

Управниот одбор на Институтот:

1. ги подготвува и предлага годишната програма за работа и развој и годишниот финансиски план на Институтот;
2. ги подготвува годишната сметка и годишниот извештај за работењето на Институтот;
3. ја предлага висината на членарините;
4. ја предлага висината на надоместокот за издавање на лиценци за работа;
5. ја предлага висината на надоместокот за полагање на испит за стекнување статус на сметководствен приправник, сметководител и овластен сметководител;
6. ја предлага висината на надоместокот за полагање испит за признавање на професионална квалификација стекната во странство согласно овој закон;
7. одлучува за упис и бришење на членовите во регистрите на Институтот;
8. ја усвојува годишната програма за континуирано професионално усовршување предложена од комисијата за образование, обука и публикации;
9. ја усвојува годишната програма за контрола на работењето на вршителот на сметководствени работи, трговецот поединец – сметководител, трговецот поединец - овластен сметководител и друштвото за вршење на сметководствени работи;
10. ја предлага програмата за одобрување на квалификација за сметководствен практикант, сметководител и овластен сметководител стекната во странство;
11. ги разгледува извештаите од извршената контрола на работењето на вршителот на сметководствени работи, трговецот поединец – сметководител, трговецот поединец - овластен сметководител и друштвото за вршење на сметководствени работи и дава оценка на истата;
12. издава и одзема лиценци за работа;
13. ги предлага членовите на комисиите;
14. го предлага актот кој утврдува права, обврски и висина на платите за претседателот на Институтот, секретарот и вработените во стручната служба на Институтот, како и сите надоместоци на претседателот и членовите на органите на Институтот;
15. одлучува за прием на донации;
16. се грижи за наплата на членарините;
17. ги извршува одлуките на Собирот на претставници на подружниците на Институтот;
18. го донесува етичкиот кодекс на Институтот;
19. врши контрола и ажурирање на податоците кај надлежните институции, предлага, соработува со нив за успешно спроведување на прописите на сметководството и овој закон и
20. врши други работи согласно со овој закон.

Седница на управниот одбор свикува и со неа раководи претседателот на управниот одбор. Седница на управниот одбор може да се свика и на барање на мнозинство од вкупниот број членови на управниот одбор.

За полноважност на одлуките на управниот одбор е потребно на седницата да присуствуваат мнозинство од вкупниот број членови на управниот одбор. Одлуките се донесуваат со мнозинство гласови од присутните членови на управниот одбор. Доколку на седницата се присутни помалку од три четвртини од вкупниот број на членови на управниот одбор, тогаш одлуките ќе бидат полноважни доколку за нив се изјаснат позитивно сите присутни.

Во случај на спреченост на претседателот неговите должности ги врши најстариот член на управниот одбор.

Одлуките на управниот одбор се објавуваат на интернет страницата на Институтот во рок од 48 часа..

Управниот одбор на квартално ниво до надзорниот одбор поднесува извештај за своето работење во рок од 30 дена од истекот на кварталот..

Член 21

Претседателот на Институтот е вработен во Институтот и има право на плата и нема право на паричен надоместок како член на управниот одбор.

Претседателот на Институтот:

1. го претставува и застапува Институтот;
2. се грижи Институтот да работи согласно со закон;
3. ги спроведува одлуките на Собирот на претставници на подружниците на Институтот;
4. потпишува налози за исплата од сметката на Институтот;
5. одлучува по приговори по изречени мерки во дисциплинска постапка;
6. ја извршува одлуката донесена во дисциплинска постапка и
7. врши други работи предвидени со овој закон.

За претседател на Институтот може да биде избрано лице кое ги исполнува следните услови:

1. има работно искуство сметководител или овластен сметководител, од најмалку пет последователни години до денот на поднесување на кандидатура,
2. е во редовен работен однос иима поднесено програма за работа и развој на Институтот за четиригодишниот мандат.
3. да не е правосилно осудуван за кривично дело против јавните финансии, платниот промет, стопанството и службената должност, и
4. да не му е изречена забрана за вршење професија, дејност или должност.

Мандатот на претседателот е четири години, со право на повторен избор.

Предлог за отповикување на претседателот на Институтот до надзорниот одбор поднесуваат најмалку половина од членовите на управниот одбор или половина од избраните претставници од подружниците на Собирот на претставници на подружниците на Институтот или 10% од вкупното членство на Институтот.

На претседателот на Институтот за време на мандатот му мирува работниот однос, a не му мирува членството во Институтот.

Член 22

Членството и функциите во органите и комисиите на Институтот престанува:

1) со истек на мандат,

2) по сопствено барање со поднесување на оставка до Собирот на претставници на подружниците,

3) со престанување на членството во Институтот, со бришење од соодветен Регистар,

4) со одлука за разрешување донесена од надлежен орган на Институтот и

5) во случај на повеќемесечна или трајна спреченост и во случај на смрт.

Членството во случаите од став (1) точките 2), 3) и 5) на овој член престанува со самото настанување, а надлежниот орган на Институтот престанокот го констатира на првата наредна седница.

При поднесување неотповиклива оставка од страна на претседателот, до избор на нов, функцијата ќе ја врши најстариот член на органот или комисијата. При поднесување оставки на две третини од членовите на органите или комисиите на Институтот, остатокот од членовите ја извршуваат должноста до изборот на нови членови.

Член 23

Институтот средствата за финансирање на своето работење ги обезбедува од следниве извори:

1. годишни членарини од вршители на сметководствени работи;
2. надоместоци за издавање на лиценци за работа;
3. надоместоци за полагање на испит за стекнување сатус на сметководител и овластен сметководител,
4. надоместоци за издавање уверенија за сметководител и овластен сметководител,
5. надоместоци за полагање испит за признавање на професионална квалификација стекната во странство;
6. надоместоци од спроведување на континуираното професионално усовршување;
7. донации и
8. наплатени парични казни за изречени дисциплински мерки.

Надоместоците од ставот (1) точки 2, 3, 4 и 5 на овој член ќе се утврдат согласно со реално направените трошоци за печатење и издавање на лиценците за работа, уверенијата за сметководител и овластен сметководител, за организирање на полагањето на испит за стекнување стстус на сметководител и овластен сметководител.

Надоместокот од ставот (1) точка 6 на овој член се утврдува во висина од 10% од нето надоместокот без вклучен ДДВ од секој учесник на обука за континуирано професионално усовршување. Правните лица кои одржуваат обуки за континурано професионално усовршување се должни до Институтот на квартално ниво со цел утврдување на износот на надоместокот, да достават извештај за вкупен број на присутни лица во тековната година како и износ на наплатени надоместоци.

Институтот обезбедените средства од ставот (1) на овој член ги користи согласно со годишниот финансиски план.

Нереализираните средства од годишниот финансиски план за тековната години се пренесуваат во годишниот финансиски план за наредната година.

Член 24

Институтот е должен да ги чува сите документи, податоци и информации, стекнати или создадени согласно овој Закон и да ги заштити личните податоци согласно прописите за заштита на личните податоци за што донесува интерен акт.

Институтот, вклучувајки ги вработените, членовите на органите, комисиите или други лица согласно нивните позиции, на кои им се достапни податоците согласно овој закон, се должни да ги користат единствено за целите и овластувањата утврдени со овој закон, а особено личните податоци, согласно прописите за заштита на личните податоци.

IV. НАЧИН НА СТЕКНУВАЊЕ СТАТУС НА СМЕТКОВОДИТЕЛ
И ОВЛАСТЕН СМЕТКОВОДИТЕЛ

Член 25

Со статус на сметководител или овластен сметководител се стекнува лице кое положило испит за стекнување стстус на сметководител или овластен сметководител.

Член 26

Лицето кое сака да се стекне со статус на сметководител или овластен сметководител, до Институтот поднесува писмено барање за полагање на испит.

Кон барањето за полагање на испит за стекнување статус на сметководител задолжително се доставува:

1. доказ (уверение) за завршено средно бизнис/економско образование, или
2. доказ (уверение) за завршено вишо бизнис/економско образование (VI/1) степен,
3. доказ (уверение) за завршено тригодишно високо бизнис/економија образование односно завршени студии според Болоњската декларација и има 180 кредити според европскиот кредит трансфер систем (ЕКТС)
4. доказ (уверение) за завршено четиригодишно високо бизнис/економија образование (VII/1 степен), односно завршени студии според Болоњската декларација и има 240 кредити според европскиот кредит трансфер систем (ЕКТС)
5. доказ за уплата на надоместокот за полагање испит за стекнување статус на сметководител,

Кон барањето за полагање на испит за стекнувањестатус на овластен сметководите задолжително се доставува:

1. доказ (уверение) за завршено тригодишно високо бизнис/економија образование, односно завршени студии според Болоњската декларација и има 180 кредити според европскиот кредит трансфер систем (ЕКТС)
2. доказ (уверение) за завршено вишо бизнис/економија образование (VI/1) степен,
3. доказ (уверение) за завршено четиригодишно високо бизнис/економија образование (VII/1 степен), односно завршени студии според Болоњската декларација и има 240 кредити според европскиот кредит трансфер систем (ЕКТС)
4. доказ за уплата на надоместокот за полагање испит стекнување статус на овластен сметководител.

Документите од ставовите (2) и (3) на овој член се доставуваат во оригинал или во копија заверена на нотар.

На лицата кои го положиле испитот за стекнување статус на сметководител, односно овластен сметководител, Институтот им издава уверение за сметководител односно за овластен сметководител во рок од 15 дена од денот кога го положиле испитот.

Лицата од ставот (5) на овој член доколку пред полагање на испитот не се стекнале со искуство во вршење на сметководствени работи од две години врз основа на вработување и/или практиканство согласно закон и под менторство на сметководител, односно овластен сметководител, уверението за стекнатиот статус ќе носи назнака - приправник и ќе се запишуваат во Регистарот на сметководствени приправници.

Формата и содржината на барањето од ставот (1) на овој член како и формата и содржината на уверението за сметководител односно овластен сметководител ги пропишува Институт.

Член 27

Лицето кое поседува уверение за сметководител, односно уверение за овластен сметководител, односно Уверение со назнака – приправник, се запишува во Регистарот на сметководители, односно Регистарот на овластени сметководители, односно Регистарот на сметководствени приправници на Институтот, врз основа на лично барање поднесено на пропишан образец .

Кон барањето за упис во регистрите од став (1) на овој член се приложуваат следните документи:

1. уверение за сметководител, односно уверение за овластен сметководител или уверение со назнака - приправник;
2. доказ дека не му е изречена прекршочна санкција забрана за вршење професија или должност од областа на финансии, платниот промет и стопанството, сѐ додека траат правните последици од санкцијата;
3. доказ дека со правосилна судска пресуда не му е изречена споредна казна забрана за вршење професија, дејност или должност за кривични дела против работните односи, кривични дела против имотот, кривични дела против јавните финансии, платниот промет и стопанството и кривични дела против службената должност,се додека траат правните последици од пресудата и
4. доказ дека со правосилна судска пресуда не е осудувано на безусловна казна затвор над шест месеци, за кривичните дела против работните односи, кривични дела против имотот, кривични дела против јавните финансии, платниот промет и стопанството и кривични дела против службената должност,се додека траат правните последици од пресудата.
5. доказ за уплата на членарина и
6. доказ за искуство во вршење на сметководствени работи од две години стекнато врз основа на вработување и/или практиканство согласно закон и под менторство на сметководител, односно овластен сметководител.

Доказот за искуство во вршење на сметководствени работи од став (2) точка 6) на овој член вклучува потврда од работодавач за стекнато искуство во вршење на сметководствени работи и доказ од евиденцијата на органот за вработување. Доказот за искуство се приложува само доколку лицето го стекнало искуството пред поднесувањето на барањето за упис во соодветниот Регистар.

Документот од ставот (2) точка 1) на овој член се обезбедува од евиденцијата на Институтот.

Овластеното службено лице од Институтот кое ја води постапката за упис во регистрите од став (1) на овој член е должно во рок од пет дена од денот на приемот на барањето документот од ставот (2) точки 2), 3) и 4) на овој член по службена должност да го побара од Централниот Регистар на Република Северна Македонија, и доказот од став (2) точка 6) на овој член по службена должност да го побара од Агенцијата за вработување.

Овластеното службено лице од Централниот Регистар на Република Северна Македонија, односно од Агенцијата за вработување од кого е побаран документот е должно истиот да го достави до Институтот во рок од седум дена од денот на приемот на барањето од ставот (5) на овој член.

Институтот е должен да го изврши уписот во Регистарот од став (1) на овој член во рок од 15 дена од денот на поднесување на барањето.

Одредбите од став (2) од овој член не се применуваат на даватели на сметководствени услуги регистрирани во држави членки на Европска економска област. Формата и содржината на барањето од став (1) на овој член и потврдата за стекнато искуство во вршење на сметководствени работи од став (2) точка 6) на овој член ги пропишува Институтот.

Член 28

Полагањето на испитот за стекнување статус на сметководител, односно овластен сметководител, се спроведува според Програма за полагање на испит за стекнување статус на сметководител, односно овластен сметководител која ја донесува Институтот.

Со Програмата од став (1) на овој член се пропишуваат предметите, градивото, прописите и литературата за полагање на испитот за стекнување статус на сметководител, односно овластен сметководител. Програмата треба да биде усогласена со програмите за стекнување на сродни професионални звања на други професионални тела и наставни програми на образовни институции во Република Северна Македонија..

Предметите од програмата од став (1) на овој член особено треба да ги опфати следните области:

1. законска рамка во врска со изготвување на годишни сметки и финансиски извештаи и на консолидирани годишни сметки и финансиски извештаи,
2. меѓународни стандарди за финансиско известување,
3. финансии и финансиска анализа,
4. стечај и ликвидација,
5. даноци и даночен систем
6. работни односи и колективно договарање
7. право на трговските друштва и корпоративно управување,
8. облигациони односи

Испитот за стекнување стстус на сметководител, односно овластен сметководител спроведува испитна комисија формирана од Институтот. Испитната комисија се состои од пет члена од кои две лица номинирани од МФ и тројца професионални сметководители или овластени сметководители со 5 годишно искуство во областа на сметководството, финансиите, даноците, корпоративното право, работните односи и други сродни области. По потреба, Институтот може да формира повеќе испитни комисии.

Начинот на спроведување на испитот за стекнување сатус на сметководител, односно овластен сметководител поблиску го пропишува Институтот.

Лицето кое полага за стекнување на уверение за сметководител, односно овластен сметководител може да биде ослободено од полагање на одредени предмети кои ги положило во текот на претходното образование врз основа на доставена документација за положените испити и наставната програма, за што одлука носи испитната комисија.

Испитната комисија од став (4) на овој член има право на паричен надоместок во висина до 50% од една просечна месечна нето плата исплатена во Република Северна Македонија во последниот месец од претходната година објавена од Државниот завод за статистика.

Паричниот надоместок од став (7) на овој член се исплатува на присутните за секоја одржана работна седница на комисијата за кој се исплатува надоместокот. Годишниот износ на исплатениот паричен надоместок не смее да го надмине годишниот износ на една просечна месечна нето плата исплатена во Република Северна Македонија во последниот месец од претходната година објавена од Државниот завод за статистика.

Член 29

Лице кое поседува лиценца за овластен ревизор може да се стекне со статус на овластен сметководител без полагање на стручен испит.

Лицето од ставот (1) на овој член за стекнување статус на овластен сметководител до Институтот е должно да достави барање и:

1. лиценца за овластен ревизор во оригинал или копија заверена на нотар и
2. доказ за платен надоместок за издавање уверение за овластен сметководител.

Институтот на лицето од ставот (1) на овој член му издава уверение за овластен сметководител во рок од 15 дена од денот на поднесувањето на барањето.

Овластениот ревизор кој стекнал уверение за овластен сметководител не може истовремено да врши работи на овластен сметководител и на овластен ревизор.

Сметководствени работи во Република Северна Македонија може да врши и физичко лице кое има стекнато квалификација во странство доколку:

1. професионалната квалификација стекната во странство е соодветна на професионалната квалификација стекната согласно овој закон и
2. во постапка на проверка на професионална оспособеност спроведена од Институтот успешно го положи испитот спроведен од Институтот со кој се обезбедува дека има адекватно знаење од областа на законската регулатива во Република Северна Македонија релевантна за вршење на сметководствени работи.

Лицето од став (6) на овој член до Институтот поднесува барање за признавање на квалификација стекната во странство кон кое особено ги приложува следните документи:

1. диплома за завршено образование,
2. уверение за државјанство,
3. документ издаден од надлежен орган за професионалната квалификација на лицето,
4. програмата по која е стекната професионалната квалификација во странство и
5. доказ за уплатен надоместок за спроведување на постапката за признавање на професионална квалификација стекната во странство.

Документите од став (7) на овој член лицето ги доставува во оригинал или копија заверена на нотар, односно во нотарски заверен превод.

Институтот на лицето му издава Уверение за соодветно на постојната номенклатура на овој Закон во рок од 15 дена од денот на исполнувањето на условите од ставовите (6) и (7) на овој член.

Начинот на признавање на професионална квалификација за звање според номенклатурата на овој Закон, а стекната во странство поблиску го утврдува Институтот.

Формата и содржината на барањето за признавање на професионална квалификација стекната во странство ги пропишува Советот за надзор и унапредување на сметководството.

V.КОНТИНУИРАНО ПРОФЕСИОНАЛНО УСОВРШУВАЊЕ

Член 30

Заради надградување на знаењето во областа на сметководството, сметководителите се должни да посетат обука за континуирано професионално усовршување од најмалку 90 часа за период од три години, при што најмалку 16 часа во текот на една година.

Заради надградување на знаењето во областа на сметководството, овластените сметководители се должни да посетат обука за континуирано професионално усовршување од најмалку 120 часа за период од три години, при што најмалку 24 часа во текот на една година.

Заради надградување на знаењето во областа на сметководството, имателите на уверение приправник се должни да посетат обука за континуирано професионално усовршување од најмалку онолку часови колку што според стекнатиот статус е определно за период од три години, при што најмалку онолку часови колку што според стекнатиот статус е определно во текот на една година.

Континуирано професионално усовршување од ставовите (1) и (2) на овој закон се врши согласно годишна програма за континуирано професионално усовршување на Институтот, која е усогласена со програмите за континуирано професионално усовршување на други сродни професионални тела.

Континуираното професионално усовршување од ставовите (1) и (2) на овој член особено се спроведува преку:

1. обуки од областа на меѓународните стандарди за финансиско известување и законската регулатива во Република Северна Македонија релевантна за вршење на сметководствени работи,
2. присуство на меѓународни семинари, работилници, симпозиуми и други видови на организирана едукација, претходно одобрени од Институтот,
3. учество како предавач на настаните од точки 1) и 2) на овој став,
4. објавување на статии во домашни и меѓународни стручни публикации, претходно одобрени од Институтот,
5. учество во спроведување на стручниот испит за сметководител, односно овластен сметководител,
6. менторство при практична обука од областа на сметководството на ученици од средни училишта и студенти и
7. менторство на магистранти и докторанти од областа на сметководството и ревизијата.

Обуките од став (7) точка 1) на овој член ги спроведуваат правни лица кои даваат услуги за советување и едукација од областа на сметководството, финансиите, даноците, корспоративното право и работните односи, кои имаат одобрение од Институтот и се евидентирани во Регистарот на лица кои спроведуваат обуки организирани од Институтот.

Правните лица кои одржуваат обуки за континурано професионално усовршување од став (8) на овој член потребно е да има вработено 2 (двајца) овластени сметководители со најмалку 5 години работно искуство во областа и соодветно искуство во организирањето и спроведувањето на континурано професионално усовршување.

Сметководителот, односно овластениот сметководител едолжен најмалку 80% од часовите за една календарска година од ставот (1) и (2) на овој член да ги оствари преку посета на обуките од став (7) точка 1) на овој член

Обуката од став (7) точка (1) на овој член се одржува со физичко присуство во простории кои исполнуваат просторни и технички услови со соодветен дидактички пристап за одржување настава адаптиран на профилот и бројноста на аудиториумот или онлајн настава на основа на професионална платформа која го овозможува истото, со точна регистрација за присуство на обуката.

VI. ВРШЕЊЕ НА СМЕТКОВОДСТВЕНИ РАБОТИ

Член 31

Содржините и номенклатурата на сметководствената професија се определуваат со Правилник за делокруг на сметководствените работи со кој поблиску се определуваат основните, главните и дополнителните цели, задачи и предмет за вршење на сметководствените работи.Сметководител и/или овластен сметководител кој поседува уверение од Институтот и е регистриран во соодветниот Регистар на Институтот во рамките на статусот кој го има, се стекнува со право за вршење на сметководствени работи како и право за потпишување на сите документи за финансиско известување кои произлегуваат од вршењето на сметководствените работи.

Сметководителот има право да процесира трговски/деловни книги на обврзници за водење на сметководство, за трговци поединци, здруженија и фондации и/или составува и потпишува за нив годишна сметка и/или финансиски извештаи во хартиена или електронски форма.

Овластениот сметководител има право да процесира трговски/деловни книги на сите обврзници за водење на сметководство и/или составува и потпишува за нив, годишна сметка и/или финансиски извештаи во хартиена или електронски форма.

За процесирање на сметководствените работи обврзникот за водење на сметководство може да вработи вршител на сметководствени работи, сметководствен приправник со положен испит за стекнување на статус според овој Закон, коj нема право за потпишување на годишни сметки и/или финансиски извештаи.

Обврзникот за водење на сметководство може со договор за вршење на сметководствени работи да ангажира трговец поединец - сметководител, трговец поединец - овластен сметководител или друштво за вршење на сметководствени работи кој има Лиценца за работа издадена од Институтот.

Трговец поединец – сметководител може да склучи договор за вршење на сметководствени работи со самостоен вршител на дејност, заедница на сопственици на посебни делови на зграда, трговец поединец, здружение, фондација и приватна установа.

Трговец поединец - овластен сметководител може да склучи договор за вршење на сметководствени работи со сите обврзници за водење на сметководство, освен јавно трговско друштво, командитното друштво, акционерското друштво и командитното друштво со акции.

Друштво за вршење на сметководствени работи може да склучи договор за вршење на сметководствени работи со сите обврзници за водење на сметководство.

Друштвото за вршење на сметководствени работи мора да има вработено најмалку еден овластен сметководител.

Трговец поединец – сметководител, трговец поединец - овластен сметководител или друштвото за вршење сметководствени работи во текот на важноста на договорот не смее да ги отстапи договорените работи на друг трговец поединец-сметководител, трговец поединец - овластен сметководител или друштво за вршење сметководствени работи, без согласност на обврзникот за водење на сметководство.

Член 32

Трговец поединец или трговско друштво може да врши сметководствени работи по добивање на Лиценца за работа од Институтот со извршен упис во соодветниот регистар на Институтот.

За добивање Лиценца за работа, правното лице поднесува барање до Институтот, со документи:

1. решение за упис од Централниот регистар на Република Северна Македонија,
2. уверение за стекнат статус на име на подносителот на барањето,
3. список на вработени лица вршители на сметководствени работи, регистарскиот број под кој се запишани во соодветниот регистар на Институтот со назнака на лицата кои имаат право за составување и потпишување на годишна сметка и/или финансиски извештаи,
4. доказите од член 27 став (2) точки 2), 3) и 4) на овој закон,
5. доказ дека не е отворена или поведена стечајна постапка или ликвидација,
6. доказ за годишно осигурување при вршење на сметководствени работи, и тоа за:
* трговец поединец – сметководител, износ од минимум 2.000 евра во денарска противвредност по штетен настан,
* трговец поединец – овластен сметководител на износ од минимум 20.000 евра во денарска противвредност по штетен настан
* друштво за вршење на сметководствени работи на износ од минимум 20.000 евра во денарска противвредност по штетен настан
1. доказ за уплатен надоместок за издавање Лиценца за работа.

Овластеното службено лице од Институтот кое ја води постапката за издавање на Лиценца за работа на правни лица е должно документите од ставот (2) точки 1, 4), и 5) на овој член по службена должност да ги побара од Централниот регистар на Република Северна Македонија во рок од 15 дена од денот на приемот на барањето.

Овластеното службено лице од Централниот регистар на Република Северна Македонија од кого се побарани документите е должно истите да ги достави до Институтот во рок од седум дена од денот на приемот на барањето од став (2) на овој член.

Документите од став (2) точки 3) и 6) на овој член се доставуваат во оригинал или копија заверена на нотар.

Институтот донесува Решение за издавање Лиценца за работа и на основа на Решението за издавање на Лиценцата за работа на правните лица согласно нивната правна форма и статус врши упис во соодветниот Регистар во Институтот во рок од 30 дена од денот на поднесување на барањето од ставовите (2) и (3) на овој член.

Лиценцата за работа се издава на неопределено време и не може да се пренесе на друго физичко или правно лице или на правен следбеник.

Трговец поединец – сметководител, трговец поединец - овластен сметководител и друштво за вршење сметководствени работи може да работи по извршен упис на Лиценцата за работа во Централниот Регистар на Република Северна Македонија во рок од 15 дена од денот на приемот на истата.

Правните лица со Лиценца за работа се должни најдоцна до 31 јануари во тековната година да достават во Институтот список на лица вработени со нивните звања, со нивен регистарски број под кој се запишани во соoдветниот регистар во Институтот и доказ за годишно осигурување од штета при вршење на професионална дејност во износ утврден во став (2) точка 6) на овој член.

Лиценца за работа на правно лице се одзема ако:

1. се поднесе сопствено барање,
2. е издадена врз основа на неточни податоци,
3. повеќе не се исполнети условите врз основа на кои е издадена лиценцата,
4. е поведена постапка за ликвидација или стечајна постапка,
5. е изречена прекршочна санкција забрана за вршење дејност сметководствени работи
6. носителот со статус се избрише од соодветниот регистар согласно член 23 на овој закон.
7. е изречена споредна казна привремена забрана за вршење на дејност сметководствени работи,
8. е изречена споредна казна одземање на лиценца за вршење на сметководствени работи,
9. е изречена споредна казна трајна забрана за вршење на сметководствени работи и
10. е изречена споредна казна престанок на правното лице.

Во случаите од став (10) точка 1) на овој член лиценцата се одзема во рок од пет дена од денот на поднесувањето на барањето.

Во случаите од став (10) точка 2) на овој член лиценцата се одзема веднаш по утврдување. Лиценцата се одзема за период од три години од денот на одземањето на лиценцата.

Во случаите од став (10) точка 3) на овој член лиценцата се одзема веднаш по утврдување од страна на Институтот дека престанал да постои некој од условите за издавање на лиценца освен во случај кога неисполнувањето на некој од условите се должи на настан кој не можел да се предвиди, спречи или избегне при што лиценцата се одзема во рок од 30 дена од денот на утврдување од страна на Институтот дека условот престанал да постои.

Во случаите од став (1) точка 4) и став 2) точка 4) на овој член, лиценцата се одзема со денот на отворање на стечајна постапка или ликвидациона постапка.

Во случајот од став (10) точка 5) на овој член, лиценцата се одзема со денот на правосилноста одлуката за прекршочна санкција. Лиценцата се одзема за периодот додека траат правните последици од забраната.

Во случајот од став (10) точка 6) на овој член, лиценцата се одзема со денот на бришење од соодветниот регистар. Лиценцата се одзема за периодот за кој се губи правото на вршење на сметководствени работи согласно член 16 став (2) на овој закон.

Во случајот од став (10) точка 7) на овој член, лиценцата се одзема со денот на правосилноста на одлуката. Лиценцата се одзема за периодот додека траат правните последици од судската одлука.

Во случаите од став (10) точки 8), 9) и 10) на овој член, лиценцата се одзема со денот на правосилноста на судската одлука.

Решението за одземање на лиценца кое го донесува Институтот треба да биде образложено.

Против Решението од став (19) на овој член може да се поведе управен спор пред надлежен суд во рок од 30 дена од приемот.

Тужбата не го спречува извршувањето на решението од став (19) на овој член.

Правното лице на кого му е одземена лиценцата може да поднесе барање за издавање на нова лиценца за работа по истекот на периодот за кој лиценцата за работа е времено одземена.

Сметководствени работи може да врши и странско физичко или правно лице од државите членки на Европската економска област кое ги исполнува условите за вршење сметководствени работи, односно има дозвола за вршење на сметководствени работи од надлежен орган на државата членка на Европскиот економски простор, согласно овој закон.

Институтот му издава уверение за статус на лице од став (23) на овој член согласно со постапката од член 27 ставови (5), (6) (7) и (8) на овој закон, доколку кон барањето е приложен:

1. документ издаден од надлежен орган на матичната држава членка на Европската економска област за професионалната квалификација на лицето
2. потврда од надлежен орган на матичната држава членка на Европска економска област дека не му е изречена мерка забрана за вршење на професија или дејност не постара од три месеци

Институтот со Решение ќе изврши упис на правното лице од став (24) на овој член во Регистарот на друштва за вршење на сметководствени работи, доколку:

1. ги исполнува условите согласно член 21 став (1) и став (2) од овој Закон,
2. има дозвола за работа, односно е запишан во регистар на надлежен орган на матичната држава членка на Европскиот економски простор, при што дозволата за работа, односно потврдата за регистрација да не биде постара од три месеци,
3. потврда од надлежен орган на матичната држава членка на Европска економска област дека не му е изречена мерка забрана за вршење на дејност, постара од три месеци и

Институтот уписот на правното лице од став (25) на овој член во соодветниот регистар го врши согласно со член 21 став (1) и (2) на овој Закон.

Институтот е должен за уписот од став (25) на овој член да го извести надлежниот орган на матичната држава членка на Европскиот економски простор.

Сметководителот, овластениот сметководител, трговецот поединец-сметководител, трговецот поединец-овластен сметководител односно друштвото за вршење сметководствени работи се самостојни во вршењето на сметководствените работи.

V. РЕГИСТРИ

Член 33

Институтот ги води следните регистри:

1. Регистар на сметководствени приправници,
2. Регистар на сметководители,
3. Регистар на овластени сметководители,
4. Регистар на трговци поединци – сметководители,
5. Регистар на трговци поединци – овластени сметководители,
6. Регистар на друштва за вршење на сметководствени работи

Регистарот на сметководствени приправници евидентира лица кои вршат сметководствени работи, без право за потпишување на годишни сметки и/или финансиски извештаи и особено ги содржи следниве податоци:

1. име и презиме и Регистарски број
2. дата на упис во Регистарот
3. назив, седиште и контакт податоци на правниот субјект каде што е вработен
4. статус на менторот и број на негово Уверение,
5. број на остварени часови за континуирано професионално усовршување, годишно и во тек на тригодишен период,
6. изречени дисциплински мерки.

Регистарот на сметководители и Регистарот на овластени сметководители особено ги содржи следниве податоци:

1. име и презиме и Регистарски број;
2. ознака за право на потпишување на годишна сметка и/или финансиски извештаи,
3. датум на упис во Регистарот;
4. назив, седиште и контакт податоци на правниот субјект каде што е вработен
5. број на остварени часови за континуирано професионално усовршување, годишно и во тек на тригодишен период,
6. изречени дисциплински мерки.

Регистарот на трговци поединци – сметководители, Регистарот на трговци поединци – овластени сметководители и Регистарот на друштва за вршење на сметководствени работи, особено ги содржи следниве податоци:

1. назив, седиште, контакт податоци и Регистарски број на трговецот поединец - сметководител, трговецот поединец - овластен сметководител и друштвото за вршење на сметководствени работи;
2. датум на упис во Регистарот и
3. изречени дисциплински мерки.

Сите физички и правни лица упишани во соодветните регистри се должни да го известат Институтот за сите промени во врска со податоците содржани во Регистарот во рок од 15 дена од денот на настанувањето на промената.

Институтот регистрите од став (1) на овој член може да ги води и електронски, при што податоците ги објавува на својата веб страница и истите континуирано ги ажурира.

Член 34

Запишаните физички лица се бришат од соодветниот Регистар:

1. на сопствено барање
2. доколку при уписот во регистарот дал невистинити податоци;
3. доколку не ја плати годишната членарина:
4. доколку е осуден со правосилна судска пресуда на безусловна казна затвор над шест месеци за кривични дела против имот, кривични дела против јавните финансии, платниот промет и стопанството и кривични дела притив слижбената должност, се додека траат правните последици од пресудата,
5. доколку му е изречена прекршочна санкција забрана за вршење професија или должност од областа на финансии, платниот промет и стопанството,
6. доколку со правосилна судска пресудаму е изречена споредна казна забрана за вршење професија, дејност или должност за кривични дела против работните односи, кривични дела против имотот, кривични дела против јавните финансии, платниот промет и стопанството и кривични дела против службената должност,се додека траат правните последици од пресудата,
7. ако му е одземена деловната способност и
8. во случај на смрт на физичкото лице и
9. доколку физичкото лице го оствари правото на пензионирање

Со бришење од регистарот физичкотолице го губи правото за вршење на сметководствени работи, и тоа:

1. трајно во случаите од ставот (1) точки 1, 2 ,7 и 9 на овој член;
2. за период от три години во случаите од ставот (1) точка 3 на овој член, и
3. за периодот додека траат правните последици на судската пресуда односно додека трае забраната во случајот од ставот (1) точки 5 и 6 на овој член.

Одредбите од ставовите (1) точка 3 и (2) точка 2 на овој член не се применуваат доколку физичкото лице биде избрано или именувано на јавна функција за периодот додека му трае мандатот.

За бришење од соодветниот регистар управниот одбор на Институтот донесува решение кое треба да биде образложено.

Против решението од ставот (4) на овој член физичкот лице може да поведе управен спор пред надлежен суд во рок од 30 дена од приемот на решението.

VI. ДИСЦИПЛИНСКА ПОСТАПКА

Член 35

Дисциплинска постапка против физички и правни лица, вршители на сметководствени работи води и дисциплински мерки изрекува дисциплинска Комисија на Институтот во согласност со овој закон.

Дисциплинската Комисија е составена од пет члена со мандат од две години. Претседателот и членовите на дисциплинската Комисија ги избира Собирот претставници на подружниците на предлог на Управниот одбор од кои тројца членови од редот на членовите на Институтот и двајца членови се надворешни стручни лица од областа на деловното право, сметководството и други сродни области.

При изрекувањето на дисциплинските мерки се земаат предвид тежината на повредата, последиците од таа повреда, степенот на одговорност на сторителот, околностите под кои е сторена повредата, поранешното негово однесување, како и другите олеснителни и отежнителни околности.

Во случај на поврат сторен во период од една до три години, се изрекува потешка дисциплинска мерка се додека не се стигне до дисциплинската мерка бришење од соодветниот регистар на Институтот и одземање на статусот.

Дисциплинска постапка против физичко лице, вршител на сметководствени работи, се поведува по поднесено барање на Органите на Институтот, правниот субјект каде е вработен и на писмено барање на државен орган. Дисциплинска постапка не се поведува на писмено барање на член на дисциплинската Комисија.

Дисциплинската Комисија е должна во рок од 30 дена од денот на поднесеното барање од став (5) на овој член да донесе:

1. Решение со кое се отфрла предлогот за поведување на дисциплинска постапка, доколку предлогот е поднесен од неовластен или анонимен подносител;
2. Решение со кое лицето се ослободува од обвинение дека сторило дисциплинска повреда и
3. Решение во кое на лицето му се утврдува сторена дисциплинска повреда и во кое му е изречена соодветна дисциплинска мерка.

По исклучок на став (6) на овој член, доколку е потребно спроведување и изведување на поголем број на доказни средства, дисциплинската Комисија Решението ќе го донесе во рок не подолг од 60 дена од денот на поднесеното барање од став (5) на овој член.

Дисциплинската Комисија за дисциплинска повреда може да изрече дисциплинска мерка:

1. јавна опомена;
2. парична казна;
3. времено бришење од соодветниот регистар на Институтот и
4. бришење од соодветниот регистар на Институтот и одземање на Уверение.

Рокот на застареност за отпочнување на дисциплинската постапка е една година од дознавањето на дисциплинската повреда и три години од денот на сторување на повредата. Застарувањето запира кога дисциплинската постапка е во мирување поради отсуство на обвинетото лице. Прекин на застареноста настапува со почнување на процесно дејствие за водење на дисциплинската постапка.

Дисциплинската Комисија има право на месечен паричен надоместок во висина до 20% од износот на просечната месечна исплатена нето плата во месец декември од претходната година објавена од Државниот завод за статистика, при што годишно ќе изнесува, не повеќе од 20% од дванаесетмесечниот износ на просечната месечна исплатена нето плата во месец декември во претходната година. Паричниот надоместок се исплатува доколку се одржи работна седница на Комисијата на која е донесено решение од став (6) на овој член.

Начинот на работа на дисциплинската Комисија поблиску го пропишува управниот одбор на Институтот.

Член 36

Дисциплинската мерка јавна опомена се изрекува на физичко лице, вршител на сметководствени работи, ако:

1. без оправдана причина не ја плати членарината во рок од три месеци по истекот на утврдениот рок за плаќање;
2. не ги чува на соодветен и правилен начин трговските/деловните книги и останатата сметководствена документација утврдена со закон;
3. не присуствува на две последователни седници како член на Собир на подружници, Надзорен одбор или Управен одбор без претходна најава или писмено оправдание;
4. со своето однесување го нарушува угледот на сметководствената професија и
5. одбива или несовесно ги исполнува обврските определени со Статутот и актите на Институтот.

Член 37

Дисциплинската мерка парична казна во висина од 30% од една просечна месечна нето плата исплатена по вработен во Република Северна Македонија за месецот во кој е изречена дисциплинската мерка, му се изрекува на физичко лице, вршител на сметководствени работи, кој ќе ја повтори истата повреда за која претходно му била изречена дисциплинска мерка јавна опомена.

Член 38

Дисциплинската мерка времено бришење од соодветниот регистар во траење до една година му се изрекува на физичко лице, вршител на сметководствени работи, ако:

1. без оправдана причина не ја почитува обврската за континуирано професионално усовршување во согласност со овој закон;
2. не го извести Институтот за сите промени во врска со податоците содржани во соодветниот регистар во согласност со овој закон;
3. предизвика очигледна материјална штета на субјектот каде е вработен при вршењето на сметководствените работи;
4. несовесно и нестручно врши сметководствени работи без почитување на прописите и Меѓународниот Кодексот на етика за професионални сметководители.

Физичко лице, вршител на сметководствени работи, може да поднесе барање за упис во соодветниот регистар во Институтот, по истекот на периодот за кој е избришан.

Член 39

Дисциплинската мерка бришење од соодветниот регистар и одземање на Уверението му се изрекува на физичко лице, вршител на сметководствени работи, ако:

1. врши сметководствени работи за времетраењето на мерката времено бришење од соодветниот регистар;
2. го поставува личниот финансиски интерес во судир со положбата и статусот на професијата сметководител;
3. оддава информации стекнати при вршење на сметководствените работи односно со истите постапува спротивно на член 13 на овој закон;
4. одбива да даде податоци на државни органи, правни лица и на граѓани, доколку давањето на податоците е пропишано со закон и
5. дава неточни податоци на државни органи, правни лица и на граѓани, доколку давањето на податоците е пропишано со закон и
6. физичко лице, вршител на сметководствени работи, може да поднесе барање за полагање на испит за стекнување на статус, по истекот на две години од денот на бришење од соодветниот регистар.

Член 40

Одговорноста за сторено кривично дело, односно прекршок процесирано од надлежни институции, не ја исклучува дисциплинската одговорност на физичко лице, вршител на сметководствени работи.

Член 41

Против Решението на дисциплинската Комисија со кое се изрекува дисциплинска мерка, може да се поведе спор пред надлежен суд.

Член 42

Решението донесено во дисциплинска постапка го извршува Претседателот на Институтот. Решението се запишува во соодветниот регистар на Институтот и во рок од 48 часа, се објавува, интернет страницата на Институтот.

Дисциплинската мерка од член 35 став (8) точка 1) од овој закон се брише од соодветниот регистар на Институтот по истекот на една година од нејзиниот упис.

Дисциплинската мерка од член 35 став (8) точка 2) од овој закон се брише од соодветниот регистар на Институтот по истекот на една година од нејзиниот упис.

Дисциплинската мерка од член 35 став (8) точка 3) од овој закон се брише од соодветниот регистар на Институтот по истекот на две години од нејзиниот упис.

VII. КОНТРОЛА НА КВАЛИТЕТ НА РАБОТЕЊЕТО

Член 43

Институтот врши контрола на квалитет на работењето на трговецот поединец – сметководител, трговецот поединец - овластен сметководител и друштвото за вршење сметководствени работи (во натамошниот текст: субјекти на контрола) заради документирано оценување на нивното законско и правилно работење.

Контролата на квалитет на субјектите на контрола врз кои се процесира, е според Правилник за работата на комисијата за контрола на квалитет со утврдени правила, постапки и процедури за вршење на контрола на квалитет на правните лица - вршители на сметководствени работи согласно член 33 и 33-а од овој Закон.

Контролата од став (1) на овој член ја врши Комисија за контрола на квалитет составена од лица, членови на Институтот (во натамошниот текст: контролор) кои ги исполнуваат следните услови:

1. да имаат стстус на сметководител или овластен сметководител и се запишани во соодветните регистри на Институтот и
2. имаат непрекинато најмалку пет години работно искуство во вршењето на сметководствени работи со нивните звања.

За контролор кај субјект на контрола Институтот не може да определи лице кој најмалку три години пред почетокот на контролата бил сопственик или вработен кај субјектот на контрола.

Пред почетокот на контролата, контролорот мора да даде писмена изјава, дека во однос на субјектот на контрола, поседува интегритет во смисла на став (4) на овој член.

Членовите на Комисијата за контрола на квалитет имаат право на месечен паричен надоместок во висина до минималната плата утврдена со закон.

Член 44

Контролата на квалитет на работењето опфаќа проверка и проценка на:

1. исполнувањето на барањата на Меѓународниот кодекс на етика за професионалните сметководители на IFAC, актите на Институтот и овој закон,
2. исполнувањето на барањата за независност во однос на обврзникот за водење сметководство,
3. квантитетот и квалитетот на ангажирани човечки ресурси,
4. исполнување на условите за поседување на лиценца за вршење на сметководствени работи,
5. исполнување на условите на вработените за упис во соодветниот регистар на Институтот и
6. адекватноста на политиките и процедурите на внатрешниот систем за следење и контрола на квалитетот на работењето.

Контролата на квалитет се врши преку:

1. вонтеренска контрола и
2. теренска контрола.

Вонтеренската контрола се спроведува како редовна контрола кај сите субјекти на контрола задолжително еднаш годишно преку собирање, обработка и анализа на годишниот прашалник за контрола што Институтот го доставува електронски до субјектите на контрола најдоцна до 20 декември. Субјектите на контрола се должни годишниот прашалник за контрола пополнет да го достават електронски до Институтот најдоцна до 31 март тековната за претходната година.

По потреба, кај сите или дел од субјектите на контрола може да се спроведе и дополнителна вонтеренска контрола.

Во случај со вонтеренската контрола да се утврдат сериозни неправилности или незаконитости, Комисијата за контрола на квалитет може да изврши теренска контрола и/или да изрече контролни мерки од член 33-а на овој закон.

Теренска контрола кај сите субјекти на контрола се спроведува најмалку еднаш во 5 години.

По исклучок на став (6) на овој член, периодот помеѓу две директни контроли може да биде и пократок доколку со претходната директна контрола квалитет на работењето е оценет како незадоволителен или кога директната теренска контрола се спроведува на барање на клиентот на субјектот на контрола или друга заинтересирана страна.

Теренска контрола се спроведува според годишна програма на Институтот која особено го содржи бројот на субјекти на контрола што ќе бидат опфатени со контролата и временски распоред на планираните теренски контроли. Програмата се однесува за период од една година, кој е различен од календарската година

Теренската контрола се спроведува во опфат кој овозможува проверка и проценка на законско и правилно работење. Утврдувањето на опфатот на теренската контрола се врши врз основа на бројот и структурата на вработени, процентуална застапеност на клиентите според големината и формата на организирање, природата, видот, опфатот и сложеноста на пристапот и начините за вршење на сметководствените работи што ги врши субјектот на контрола.

Контролорот составува извештај за извршената теренска контрола во кој ги наведува утврдените неправилности и/или незаконитости, рокот за нивно отстранување и предлага контролни мерки.

Извештајот од став (10) на овој член го одобрува Комисијата за контрола на квалитет и го доставува до Управниот одбор и до субјектот на контрола кој има право на приговор во рок од осум работни дена од денот на приемот на Извештајот. Управниот одбор одлучува по приговорот во рок од седум работни дена од денот на приемот.

Субјектот на контрола е должен во рокот определен во извештајот од став (11) на овој член да ги отстрани утврдените неправилности и незаконитостите и до Институтот да поднесе извештај во кој ќе ги опише преземените мерки и ќе приложи документи и докази за отстранување на неправилностите и незаконитостите.

Член 45

Контролните мерки може да бидат:

1. корективни мерки и
2. предлог за покренување на дисциплинска постапка

Корективните мерки од став (1) точка 1) на овој член особено опфаќаат:

1. наложување на работи и обврски кои придонесуваат воспоставување на законитост и усогласување на работењето со овој закон
2. донесување и примена на акциски план интерни политики и процедури со кои се уредува работењето и следењето на системот на внатрешни контроли,
3. донесување и примена на интерни акти – политики и процедури за постапување и следење на работата со доверливи податоци

Врз основа на извештајот од спроведената контрола од член 33 став (11) на овој закон, Управниот одбор на Институтот по проценка може да покрене дисциплинска постапка.

VIII. НАДЗОР

Член 46

Надзор, над работењето на Институтот врши Советот за унапредување и надзор на сметководствената професија.

Надзорот од став (2) на овој член согласно Протокол верификуван од Собирот на претставници на подружниците Собранието на подружниците, опфаќа надзор на законитото и правилното работење на Институтот во согласност со овој закон. Во случај на донесување, односно усвојување на акт на Институтот во спротивност со овој закон, надзорот од став (2) на овој член, ќе покрена постапка за ништовност.

Претседателот на Институтот е должен на надзорот од став (2) на овој член да му овозможи неограничен пристап до просториите, средствата и сите информации и документи релевантни за надзор и да обезбеди неопходни услови за негова непречена работа. Претседателот на Институтот е должен да биде присутен при вршењето на надзор, а во случај на спреченост го заменува член на Управниот одбор или Претседателот или член на Надзорниот Одбор.

За утврдените состојби од извршениот надзор се составува Записник. Примерок од Записникот се доставува до Институтот во рок од 45 дена од денот на извршениот надзор. По прием на Записникот, во рок од пет дена Институтот има право да достави Приговор до Советот.

Врз основа на констатираните неправилности и/или незаконитости од надзорот, Советот може да донесе Решение со кое:

1. ќе им наложи на Претседателот на Институтот, управниот одбор и надзорниот одбор во утврден рок да ги отстранат утврдените неправилности и незаконитости и/или
2. ќе утврди ништовност на акт/и донесен/и спротивно на овој закон и/или
3. ќе му наложи на Собирот на претставници на подружниците да го разреши Претседателот на Институтот и/или управниот одбор и/или надзорниот одбор на Институтот, доколку донесе Акт спротивно на одредбите од овој закон и на интересите на членовите на Институтот и/или не ги извршува обврските пропишани со Закон и Статутот и/или не постапува по насоките на Советот.

Во Решението од став (7) на овој член, Советот ќе определи рок за избор на нови членови на Управен одбор, Надзорен одбор на Институтот и/или Претседател на Институтот кој неможе да биде подолг од 30 дена и ќе именува најмногу тројца членови на Институтот, кои ќе ги извршуваат овластувањата на членовите на Управен одбор, Надзорен одбор на Институтот и/или Претседател на Институтот до изборот на истите во постапка и процедури спроведени според овој Закон во рок од 45 дена.

Изборот од став (8) на овој член се врши согласно условите и постапката утврдени со овој Закон.

Доколку при надзорот над работењето на Институтот се утврди постоење на повреда на Закон, Надзорот од став (2) на овој член ќе ги известат надлежните органи за покренување на кривична и/или прекршочна постапка.

Членовите на Советот имаат право на месечен паричен надоместок за професионалност во висина до 35% од една просечна месечна нето плата исплатена во Република Северна Македонија во последниот месец од претходната година објавена од Државниот завод за статистика.

Членовите на Советот имаат право на паричен надоместок за ангажираност во висина до 65% од една просечна месечна нето плата исплатена во Република Северна Македонија во последниот месец од претходната година објавена од Државниот завод за статистика.

Паричниот надоместок од став (12) на овој член се исплатува на присутните за секоја одржана работна седница на Советот за кој се исплатува надоместокот. Годишниот износ на исплатениот паричен надоместок не смее да надмине 150% од годишниот износ на една просечна месечна нето плата исплатена во Република Северна Македонија во последниот месец од претходната година објавена од Државниот завод за статистика.

VI.ПРЕКРШОЧНИ ОДРЕДБИ

Член 47

Глоба во износ од 500 до 800 евра во денарска противвредност ќе му се изрече за прекршок на физичко лице, ако врши сметководствени работи и/или го користи статусот на сметководител, односно овластен сметководител, а не ги исполнува условите од овој закон..

Покрај глобата за дејствието од став (1) на овој член на физичкото лице ќе му се изрече и прекршочна санкција забрана за вршење професија, дејност во траење до една година.

Глоба во износ од 700 до 1000 евра во денарска противвредност ќе му се изрече за прекршок на трговец поединец ако врши сметководствени работи, а не ги исполнува условите од овој закон.

Покрај глобата за дејствието од став (3) на овој член на физичкото лице ќе му се изрече и прекршочна санкција забрана за вршење дејност во траење до една година.

Покрај глобата од ставот (3) на овој член на правното лице ќе му се изрече и прекршочна санкција, забрана за вршење дејност во траење од три месеци до две години.

Глоба во износ од 500 до 700 евра во денарска противвредност ќе му се изрече на одговорното лице кај правното лице за прекршокот од ставот (3) на овој член.

Покрај глобата од став (3) на овој член на одговорното лице кај правното лице ќе му се изрече и прекршочна санкција забрана за вршење должност во траење до една година.

Член 48

Глоба во износ од 100до 250 евра во денарска противвредност ќе му се изрече за прекршок на сметководителот, односно овластениот сметководител, ако:

1. врши сметководствени работи спротивно на овој закон,
2. составува и потпишува годишни сметки и/или финансиски извештаи спротивно на овој закон.

Член 49

Глоба во износ од 500 до 3.000 евра во денарска противвредност за друштво за вршење на сметководствени работи ќе му се изрече за прекршок на правно лице, ако:

1. не склучи договор со обврзник за водење на сметководство,
2. вршењето на сметководствени работи го отстапи на друг трговец поединец односно друштво за вршење сметководствени работи без писмена согласност од обврзникот за водење на сметководство,
3. не изврши упис на лиценцата за работа во Централниот регистар на Република Северна Македонија,
4. не го извести Институтот дека се отстранети и/или не ги отстрани утврдените неправилности и незаконитости и не достави Извештај согласно член 21 став (12) од овој закон.
5. не ги отстрани утврдените неправилности и незаконитости и не достави извештај во согласност од овој закон.

Глоба во износ од 800 до 1200 евра во денарска противвредност ќе му се изрече на одговорното лице во друштвото од став (1) на овој член за прекршоците од ставот (1) на овој член.

Член 50

Глоба во износ од 1000 до 3000 евра во денарска противвредност ќе му се изрече на Институтот, ако:

1. не ги преведува и ажурира МСФИ и МФСИ за МСС,
2. не ги усвои актите од член 3став (7) на овој закон,
3. не ги објавува актите на Собранието на претствници на подружниците,
4. не донесе одлука за објавување на јавен оглас за избори и не одржи избори во роковите овој закон,
5. не избере член на дисциплинската комисија на Институтот во рокот од овој закон,
6. износот на надоместоците го утврди спротивно од овој закон,
7. не издаде уверение согласно овој закон,
8. не изврши упис во соодветниот регистар согласно овој закон,
9. не издаде лиценца согласно од овој закон,
10. не го изврши уписот во соодветниот регистар во рокот од овој закон
11. не ги објави на својата интернет страна сите усвоени акти, одлуки, опомени, глоби, забрании
12. не ги отстрани утврдените неправилности и/или незаконитости овој закон.

За прекршоците од став (1) на овој член глоба во износ од 800 до 1200 евра во денарска противвредност ќе му се изрече и на Претседателот на Институтот.

Член 51

Глоба во износ од 25 до 50 евра во денарска противвредност ќе му се изрече на овластеното службено лице во Институтот ако во рокот утврден во овој закон не ги побара потребните документи.

Глоба во износ од 25 до 50 евра во денарска противвредност ќе му се изрече на овластеното службеното лице во Централниот регистар на Република Северна Македонија ако во рокот утврден од овој закон не ги достави бараните документи.

Глоба во износ од 50 до 100 евра во денарска противвредност ќе му се изрече на лице ако во рок:

1. не поднесе барање за упис во Институтот во соодветен регистар и
2. не го извести Институтот за настанати промени кај вршителот на сметководствените работи.

Член 52

Глоба во износ од 500 до 1000 евра во денарска противвредност ќе му се изрече на Претседателот на Институтот, ако согласно овој Закон:

1. не свика седница на Собранието на подружниците во рокот, согласно член 7 став (7);
2. до членовите на Собранието на подружниците не ја достави Поканата и материјалите по точките од предложениот Дневен ред;
3. не ја извести јавноста за одржување на седница на Собранието на подружниците;
4. не објави Одлуки на Управниот Одбор, Надзорниот Одбор и Собранието на подружници и
5. при вршење на надзор не постапува согласно овој закон.

Член 53

Глоба во износ од 500 до 1000 евра во денарска противвредност ќе им се изрече на членовите на Управниот Одбор на Институтот, ако:

1. не донесат Одлука за свикување на седница на Собранието на подружници на Институтот во рок и во постапка утврдено во овој закон;
2. постапи спротивно на член 9 став (4) од овој Закон;
3. не постапи во пропишаниот рок согласно член 9 ставови (2), (6) и (7) од овој Закон и
4. не ги извршува Одлуките на Собранието на подружниците на Институтот;

Член 54

Глоба во износ од 500 до 1000 евра во денарска противвредност ќе им се изрече на членовите на Надзорниот Одбор на Институтот, ако не постапи согласно член 8 став (7) од овој Закон.

Член 55

Глоба во износ од 100 до 250 евра во денарска противвредност ќе му се изрече на член на орган или Комисија на Институтот и на вработен во стручната служба на Институтот ако постапи спротивно на овој закон.

Член 56

Сите изречени глоби според овој Закон, во рок од 48 часа, јавно ќе се објават на интернет страната на Институтот.

За прекршоците утврдени со овој закон прекршочна постапка води и прекршочни санкции изрекува надлежен суд.

Член 57

Одмерувањето на висината на глобата се врши согласно Законот за прекршоците.

X. ПРЕОДНИ И ЗАВРШНИ ОДРЕДБИ

Член 58

Институтот формиран согласно со одредбите од Законот за вршење на сметководствени работи („Службен весник на Република Северна Македонија бр. бр. 95/12, 188/13, 27/14, 154/15, 192/15, 23/16, 190/16 и 193/17), продолжува со работа согласно одредбите на овој закон.

Уверенијата за сметководител односно овластен сметководител издадени до денот на влегување во сила на овој закон и евидентирани во Регистарот на сметководители и Регистарот на овластени сметководители продолжуваат со важност.

Регистрите воспоставени до денот на влегување во сила на овој закон продолжуваат со важност.

Член 59

Започнатите постапки за стекнување статус на сметководител, односно овластен сметководител, започнатите постапки за добивање на Лиценца за работа за трговец поединец-сметководител, трговец поединец-овластен сметководител и друштво за вршење сметководствени работи, започнатите дисциплински постапки до денот на влегување во сила на овој закон ќе завршат согласно Законот за вршење на сметководствени работи („Службен весник на РМ“ бр. 95/12, 188/13, 27/14, 154/15, 192/15, 23/16, 190/16 и 193/17).

Член 60

Сметководител, односно овластен сметководител кој започнал со посета на часови за континуирано професионално усовршување во календарската 2017, 2018, 2019, или 2020 година бројот на часови за континуирано професионално усовршување за периодот од три години утврдени во член 19 ставови (1) и (2) на Законот за вршење на сметководствени работи („Службен весник на Република Северна Македонија“ бр. 95/12, 188/13, 27/14, 154/15, 192/15, 23/16, 190/16 и 193/17), може да ги исполни:

1. до 31 декември 2021 година за сметководител, односно овластен сметководител кој започнал со посета на часови за континуирано професионално усовршување во календарската 2017 година,
2. до 31 декември 2021 година за сметководител, односно овластен сметководител кој започнал со посета на часови за континуирано професионално усовршување во календарската 2018 година и
3. до 31 декември 2022 година за сметководител, односно овластен сметководител кој започнал со посета на часови за континуирано професионално усовршување во календарската 2019 година.
4. до 31 декември 2023 година за сметководител, односно овластен сметководител кој започнал со посета на часови за континуирано професионално усовршување во календарската 2020 година.

Сметководителот е должен континуирано професионално да се усовршува најмалку 16 часа во текот на 2021 година, а овластениот сметководител е должен континуирано професионално да се усовршува најмалку 24 часа во текот на 2021 година.

Член 61

Првиот испит за стекнување статус на сметководител односно овластен сметководител ќе се спроведе во рок од 2 (две) години од денот на влегување во сила на овој закон.

Член 62

До датумот на спроведување на првиот испит за стекнување статус на сметководител односно овластен сметководител, уверенијата за сметководител односно овластен сметководител ќе се издаваат согласно Законот за вршење на сметководствени работи („Службен весник на РМ“ бр. 95/12, 188/13, 27/14, 154/15, 192/15, 23/16, 190/16 и 193/17).

Член 63

Регистарот на правни лица кои спроведуваат обуки за континуирано професионално усовршување ќе се воспостави во рок од 3 месеци од влегување во сила на овој закон.

Член 64

Регистарот за сметководствени приправници ќе се воспостават во рок од 3 месеци од влегување во сила на овој закон.

Член 65

Институтот врши превод на МСФИ и МСФИ за МСС согласно член 16 став (1) точка 11 на Законот за вршење на сметководствени работи („Службен весник на Република Македонија“ бр. 95/12, 188/13, 27/14, 154/15, 192/15, 23/16, 190/16 и 193/17) во рок од девет месеци од денот на влегувањето во сила на овој закон.

Член 66

Институтот е должен да ги достави податоците од Регистарот на сметководители и Регистарот на овластени сметководители до Централниот Регистар на Република Северна Македонија во рок од 60 дена од денот на влегувањето во сила на овој закон.

Институтот е должен да ги достави податоците од Регистарот на професионални сметководители до Централниот Регистар на Република Северна Македонија во рок од 60 дена од денот кога тој ќе се воспостави.

Член 67

Овој закон влегува во сила осмиот ден од денот на објавувањето во „Службен весник на Република Северна Македонија“